MT
C 451/24
Il-Ġurnal Uffiċjali tal-Unjoni Ewropea
28.11.2022
Rikors ippreżentat fit-12 ta’ Ottubru 2022 – Portigon vs SRB (Kawża T-641/22) (2022/C 451/28) Lingwa tal-kawża: il-Ġermaniż Partijiet Rikorrent: Portigon AG (Düsseldorf, il-Ġermanja) (rappreżentanti: D. Bliesener, V. Jungkind u F. Geber, avukati) Konvenut: Il-Bord Uniku ta’ Riżoluzzjoni (SRB)
Talbiet Ir-rikorrenti titlob li l-Qorti Ġenerali jogħġobha: — tannulla d-deċiżjoni tas-SRB tal-25 ta’ Lulju 2022 dwar il-kalkolu tal-kontribuzzjonijiet ex ante tal-2017 lill-Fond uniku ta’ riżoluzzjoni (SRB/ES/2022/41), sa fejn hija tikkonċerna lir-rikorrenti; — tissospendi l-proċedura skont l-Artikolu 69(c) u (d) tar-Regoli tal-Proċedura tal-Qorti Ġenerali sakemm tingħata deċiżjoni definittiva fil-Kawżi T-413/18 (1), T-481/19 (2), T-339/20 (3), T-424/20 (4) u T-360/21 (5) jew sakemm dawn il-proċeduri jintemmu bi kwalunkwe mod ieħor; — tikkundanna lis-SRB għall-ispejjeż.
Motivi u argumenti prinċipali Insostenn tar-rikors tagħha, ir-rikorrenti tinvoka disa’ motivi. 1.
L-ewwel motiv, ibbażat fuq il-ksur tar-Regolament (UE) Nru 806/2014 tal-Parlament Ewropew u tal-Kunsill (6), tar-Regolament ta’ Implimentazzjoni tal-Kunsill (UE) 2015/81 (7) u tat-Trattat FUE, inkwantu r-rikorrenti ġiet suġġetta għal kontribuzzjonijiet lill-Fond uniku ta’ reżoluzzjoni (iktar ’il quddiem il-“Fond”). — Huwa b’mod żbaljat li s-SRB issuġġetta lir-rikorrenti għall-obbligu ta’ kontribuzzjoni, peress li r-Regolament Nru 806/2014 u d-Direttiva 2014/59/UE tal-Parlament Ewropew u tal-Kunsill (8) ma jipprevedux l-obbligu ta’ kontribuzzjoni għall-istabbilimenti suġġetti għal proċedura ta’ riżoluzzjoni. — Il-leġiżlatur ma kellux jibbaża l-obbligu ta’ kontribuzzjoni fuq l-Artikolu 114 TFUE, minħabba l-assenza ta’ konnessjoni mas-suq intern.
L-armonizzazzjoni tas-sistema ta’ kontribuzzjoni fuq il-livell tal-Unjoni ma tiffaċilitax l-eżerċizzju tal-libertajiet fundamentali u laqas ma telimina id-distorsjonijiet tal-kompetizzjoni sinjifikattivi li jikkonċernaw l-istabbilimenti li telqu mis-suq. — Huwa b’mod żbaljtat li s-SRB issuġġetta lir-rikorrenti għall-obbligu ta’ kontribuzzjoni, peress li l-istabbiliment ma huwiex espost għal riski, resoluzzjoni skont ir-Regolament Nru 806/2014 hija eskluża u l-istabbiliment ma għandu ebda importanza fir-rigward tal-istabbilità tas-sistema finanzjarja. — Ir-Regolament ta’ Delega tal-Kummissjoni (UE) 2015/63 (9) jmur kontra l-Artikolu 114 TFUE kif ukoll għall-Artikolu 103(7) tad-Direttiva 2014/59 bħala dispożizzjoni essenzjali (it-tieni sentenza talArtikolu 290(1) TFUE). 2.
It-tieni motiv, ibbażat fuq il-ksur tal-Artikolu 41(2)(ċ), u tal-Artikolu 47 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”), peress li l-metodu ta’ kalkolu ma jippermettix li tiġi ġġustifikata b’mod sħiħ il-kontribuzzjoni.
Ir-Regolament ta’ Delega 2015/63 huwa parzjalment ivvizzjat b’invalidità. 3.
It-tielet motiv, ibbażat fuq il-ksur tal-Artikoli 16 u 20 tal-Karta, peress li minħabba s-sitwazzjoni partikolari tar-rikorrenti, id-deċiżjoni kkontestata tikser il-prinċipju ġenerali ta’ ugwaljanza kif ukoll id-dritt fundamentali għal-libertà ta’ intrapriża.